Сесар Вайехо
Камък черен върху камък бял

Превод от испански: Александър Муратов, Атанас Далчев, 1968

chitanka.info

Аз ще умра в Париж при хладен дъжд проливен,

в един навъсен ден, за който аз си спомням.

Аз ще умра в Париж — не се страхувам никак —

в един четвъртък, както днешния, наесен.

Ще е четвъртък пак, защото днес, четвъртък,

когато пиша, костите на раменете

болят ме страшно, и във пътя ми изминат

се виждам както никога до днес самотен.

Умря Валехо, биеха го него всички,

без той на никого да е направил нищо;

жестоко биеха го с пръте и жестоко

го шибаха с въже; свидетели са дните

четвъртъчни и костите на раменете,

дъждът проливен, пътищата, самотата.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.